
Unul dintre decretele care s-au bucurat de cea mai favorabilă primire în 
aula Conciliului, de la prima sa prezentare în sesiunea a treia a acestuia şi 
până la aprobarea definitivă, a fost acela despre formarea sacerdotală, Op- 
tatam totius; şi ni se pare că găsim motivul acestui consimțământ aproape 
unanim în acel sens de echilibru ce îl cuprinde (promulgat la 28 octombrie 
1965; 2.318 părinţi conciliari au votat pentru şi 3 împotrivă), conciliind în 
mod armonios adeziunea sinceră la principiile tradiționale sănătoase, veri- 
ficate printr-o experienţă seculară, prin deschiderea firească spre exigenţele 
legitime ale noilor timpuri. 

Mult-dorita reînnoire a Bisericii depinde în cea mai mare parte de slujirea 
preoțească. Această convingere a motivat Conciliul să discute tema formării 
seminariştilor. 

Cristos însuşi a voit ca progresul întregului popor al lui Dumnezeu să 
depindă în mare parte de slujirea preoţilor, aşa cum apare din cuvintele cu 
care Mântuitorul i-a rânduit pe apostoli şi succesorii lor ca predicatori ai 
evangheliei, capi ai noului popor ales şi împărţitori ai tainelor lui Dumne- 
zeu. Acest lucru este confirmat atât de tradiția Bisericii, cât şi de documen- 
tele magisteriului bisericesc. 

Decretul asupra formării viitorilor preoți, Optatam totius, trasează liniile 
directoare ale formării viitorului preot, de la naşterea vocației, de-a lungul 
drumului de pregătire spirituală, intelectuală şi pastorală, până la primii 
ani de slujire după hirotonire. 


1. Regulamente de formare preoțească 


Dată fiind varietatea popoarelor şi a regiunilor, nu este posibil să fie 
date legi cu caracter general în ceea ce priveşte formarea din seminarii. 
Întregul proces de formare a viitorilor preoți, care include organizarea se- 
minarului, formarea spirituală, programul de studii, viața comună şi disci- 
plina, practicile pastorale trebuie să se adapteze la diferitele situaţii locale. 
De aceea, este necesar ca fiecare națiune şi rit să alcătuiască regulamente 
„legile generale vor fi adaptate la condiţiile particulare de loc şi timp, aşa 

încât formația preoțească să fie întotdeauna conformă cu necesitățile pas- 
torale ale regiunii în care preoții îgi vor desfăgura activitatea” (OT 1). 


2. Necesitatea favorizării vocațiilor sacerdotale 


Formarea la preoție presupune, în mod evident, persoane care să aibă 
vocația pentru preoție; aşadar este normal ca în prima parte a decretului 
să se vorbească, chiar şi pe scurt, despre vocațiile sacerdotale (OT 2). Într-ade- 
văr, conform primului program al Conciliului, a fost pregătită o schemă 
specială a decretului asupra argumentului important şi actual al vocaţiilor 
ecleziastice, dar programul prea vast a cerut limitarea la introducerea în 
decretul despre formarea sacerdotală a scurte referiri cu privire la natura 
vocației şi a principalelor mijloace pentru a o promova. 

Cât priveşte natura vocației, decretul, chiar dacă nu a dat o definiție, a 
făcut o descriere amănunțită atunci când prezintă 


acţiunea providenţei divine care dăruieşte însuşirile necesare celor aleşi de 
Dumnezeu pentru a participa la preoţia ierarhică a lui Cristos şi îi ajută cu 
harul său, însărcinându-i în acelaşi timp pe reprezetanţii legitimi ai Bisericii 
să cheme pe candidaţii care aspiră cu intenție dreaptă şi în deplină libertate 
la o atât de înaltă misiune, după ce le-au recunoscut şi încercat capacitatea, şi 
să-i consacre cu pecetea Duhului Sfânt pentru cultul lui Dumnezeu şi slujirea 
Bisericii (OT 2). 


Acţiunii providenţei trebuie să-i corespundă toată comunitatea creştină 
ce are nevoie de munca preotului, nu doar episcopii şi clerul, ci tot poporul 
lui Dumnezeu, mai ales educatorii, învățătorii şi cei care au grijă de tineri 
şi, înainte de toți, familiile creştine ce trebuie să formeze ambientul potri- 
vit pentru apariția vocației divine şi, ca urmare, familiile sunt numite în 
decret „primul seminar” (OT 2). 


3. Organizarea seminariilor 


Pentru a pregăti la preoţie tineri ce au vocația sacerdotală, Conciliul 
Tridentin prescria înființarea de seminarii în toate diecezele, printr-un 
decret promulgat pe 15 iulie 1563. Rezultatele optime obținute în aceste 
patru secole reprezintă mărturia cea mai bună a importanţei instituţiei, şi 
deci seminariile continuă să se bucure de cea mai vie atenţie din partea 
Bisericii; dar, cu trecerea timpului, organizarea lor pune probleme pe care 
Conciliul nu putea să le ignore. 

Prima problemă se referă la seminariile mici (nr. 3), unde sunt educați 
pueri, despre care vorbeşte decretul tridentin, care nu au terminat încă 
studiile medii. Atunci când se observă slăbirea credinței şi decăderea con- 
duitei morale răspândite în lume, este de înțeles grija Bisericii pentru a nu 

expune vocaţiile încă de la început unor pericole grave şi grija de a multi- 
plica seminarele mici. Scopul seminariilor mici este „cultivarea germenilor 
vocației... printr-o formare religioasă deosebită şi în primul rând printr-o 
direcțiune spirituală adecvată” (OT 3). 

Decretul conciliar totuşi evită orice soluție extremistă; aprobă forma 
tradițională a seminarelor mici, dar cere ca în acestea să fie păstrate, în 
mod oportun, legăturile cu lumea externă şi modul de viaţă al elevilor se- 
minarului să fie adaptat vârstei şi dezvoltării lor, în conformitate cu prin- 
cipiile unei pedagogii sănătoase; în acelaşi timp, laudă celelalte instituţii 
care în diferite regiuni înlocuiesc seminarele mici şi care contribuie la ace- 
laşi scop. 

Cât priveşte seminariile mari, în schimb, decretul conciliar recunoaşte 
necesitatea acestora; de fapt, sunt destinate să realizeze o formare specifică 
a seminariştilor, formare de care au nevoie toţi aspiranţii la preoţie. În ele, 
întregul proces de educaţie tinde spre formarea adevăraților păstori de 
suflete, după exemplul lui Cristos, pregătindu-i pentru slujirea cuvântului, 
celebrarea sacramentelor, în vederea realizării propriei sfinţiri şi pentru 
misiunea de păstori (OT 4). 

Buna funcționare a unui seminar, mai mult decât de legile bune, depin- 
de de valoarea educatorilor săi; dincolo de calitățile naturale şi supranatu- 
rale, se simte tot mai mult necesitatea unei pregătiri pedagogice şi psiho- 
logice adecvate; şi întrucât aceasta este deseori insuficientă, decretul 
recomandă construirea şi promovarea de cursuri speciale, colocvii şi iniți- 
ative similare, care să dea posibilitatea de a completa şi de a aduce la zi 
pregătirea celor ce s-au dedicat deja delicatei misiuni de a forma viitori 
apostoli ai Domnului (OT 5). 

Episcopul, la rândul său, cu o grijă deosebită şi statornică să însuflețească râvna 

celor care lucrează în seminar şi să fie pentru seminarişti un adevărat părinte 

în Cristos. În sfârşit, toți preoţii să considere seminarul inima diecezei şi să-l 

sprijine din tot sufletul (OT 5). 


Unul dintre aspectele cel mai mult explicate în decretul conciliar este 
finalitatea pastorală proprie a seminarului; de fapt, scopul său este de a 
pregăti pentru Biserică păstori de suflete, care, prin predici, acte de cult, 
administrarea sacramentelor şi prin alte forme de apostolat, să fie adevăraţi 
miniştri ai lui Cristos, bunul Păstor, care s-a dat pe sine însuşi pentru sal- 
varea lumii; aşadar toată formarea seminaristului, spirituală, intelectuală 
şi disciplinară trebuie să tindă către această finalitate pastorală (OT 6). 

4. Necesitatea formării spirituale 


Seminariştii trebuie să primească, în primul rând, o solidă formare spi- 
rituală (OT 8), ale cărei note caracteristice sunt amintite de decret: unirea 
intimă cu Cristos, la a cărui preoție trebuie să fie părtaşi, viața intensă li- 
turgică, adevărata spiritualitate a acțiunii pentru care exercițiul ministe- 
rului să fie mijloc de sfințire a preotului care-l exercită, mărturia unei sărăcii 
evanghelice, iubirea şi slujirea Bisericii, fără pretenții şi ambiții, strălucirea 
castității sacerdotale la care s-au angajat conform legilor propriului rit. 

Datoriile dificile pe care le presupune preoția cer din partea candidatului 
o deplină maturitate umană, intelectuală şi afectivă, pe care el trebuie să o 
dobândească cu ajutorul harului şi îndrumării superiorilor, dar şi prin efort 
personal şi simț de responsabilitate. 

Decretul vrea ca toată viața şi disciplina seminaristului să fie îndreptate 
spre acest scop; ba chiar pentru o mai deplină ajungere la acest ideal, înainte 
de a se apropia de sfințirea sacerdotală, Conciliul sugerează episcopilor 
diferite inițiative, cum ar fi o perioadă de o formare spirituală mai intensă, 
asemănătoare noviciatului religios, la intrarea în seminarul mare sau îna- 
inte de teologie; o întrerupere în timpul studiilor pentru un exercițiu pas- 
toral, care să fie şi o probă a vocației; o amânare a sfințirii sacerdotale, 
exercitând pentru un timp, imediat după terminarea teologiei, diaconatul 
şi pregătindu-se astfel printr-o reflecţie mai matură la treapta preoţiei. 

În paralel cu formarea spirituală, seminariştii trebuie să fie inițiați să 
trăiască şi misterul Bisericii (OT 9): sensul unirii cu papa, cu propriul 
episcop, cu confrații, cu întreaga Biserică, străduindu-se să dobândească o 
conştiinţă clară a vocației ca slujire, pregătindu-se la un adevărat spirit de 
ascultare şi pentru înfruntarea tuturor greutăților din viața preoțească. 

„Seminariştii care, conform legilor sfinte în vigoare pentru ritul lor, ur- 
mează tradiția venerabilă a celibatului preoţesc, trebuie educați cu atenție 
pentru această stare” (OT 10), „ca dar de preț al lui Dumnezeu”. În acest 
scop, se recomandă ca ei să cunoască demnitatea căsătoriei şi superioritatea 
fecioriei, să fie făcuţi conştienţi de pericolele castităţii, dar să li se prezinte 
şi mijloacele pentru a o putea păstra. 

Educaţia şi formarea integrală a seminariştilor trebuie să fie completate 
de datele unei psihologii şi pedagogii sănătoase, pentru a fi conduşi la o 
deplină maturitate umană: 


printr-o formare gândită cu înțelepciune, trebuie cultivată la seminarişti şi 
cuvenita maturitate umană, manifestată, mai ales, printr-o anumită stabilitate 
sufletească, prin capacitatea de a lua hotărâri chibzuite şi prin puterea de dis- 
cernământ asupra evenimentelor şi a oamenilor (OT 11). 

La atingerea unei maturități solide contribuie şi disciplina din viața 
seminarului, care 


trebuie să fie considerată nu numai ca un sprijin puternic al vieții comune şi al 
carităţii, ci şi ca o parte integrantă a sistemului de educaţie pentru a dobândi 
stăpânirea de sine, pentru a ajunge la o temeinică maturitate a persoanei şi 
pentru formarea celorlalte dispoziții sufleteşti care sunt de mare ajutor pentru 
activitatea bine orânduită şi rodnică a Bisericii (OT 11). 


Secțiunea despre formarea spirituală a seminariştilor se încheie cu un 
îndemn adresat episcopilor, care pot lua decizii asupra unor inițiative me- 
nite să contribuie la maturizarea vocației sau în vederea atingerii vârstei 
canonice pentru hirotonire, cum ar fi posibilitatea întreruperii studiilor 
pentru un anumit timp sau fixarea unor perioade pentru practica pastorală 
şi eventuala exercitare a diaconatului pentru un anumit timp (OT 12). 


5. Revizuirea studiilor ecleziastice 


Împreună cu formarea spirituală, seminaristul trebuie să se formeze şi 
din punct de vedere intelectual, formare care este necesară pentru exerci- 
tarea slujirii pastorale; finalitatea pastorală trebuie să se reflecte şi asupra 
studiilor, nu pentru a le face mai serioase şi profunde, ci pentru a le orienta 
şi îndruma mai bine. 

Vorbindu-se despre seminariile mari, se presupune deja înfăptuită acea 
formare generală necesară preotului, ca şi pentru orice profesionist laic; 
aşadar decretul se limitează să amintească necesitatea unei formări uma- 
niste, literare şi ştiinţifice, comună oricărei persoane culte (OT 13). Într-un 
mod deosebit, decretul insistă asupra cunoaşterii limbii latine ca limbă 
oficială a Bisericii; de aceea, de la viitorii slujitori ai Biserici se cere o cu- 
noaştere suficientă a acestei limbi, „în aşa fel încât să poată să înțeleagă şi 
să folosească izvoarele atâtor ştiinţe şi documentele Bisericii” (OT 13). 

Decretul conciliar oferă câteva criterii cu privire la revizuirea studiilor 
teologice: orientarea generală a studiilor în perspectivă eclezială (OT 14), 
modul de propunere a studiilor filozofice (OT 15) şi teologice (OT 16). 

Filozofia şi teologia aparțin programei de studii proprii aspirantului la 
preoție, şi este normal ca decretul să consacre acestora marea parte a capi- 
tolului asupra formării intelectuale, explicând unele aspecte particulare. 

Nu trebuie să uităm că studierea filozofiei, prevăzută pentru toţi candi- 
daţii la preoție, nu are scopul de a forma filozofi, ci de a ajuta la formarea 
preoților, cărora le este necesar studiul filozofiei, mai întâi, ca o completare 
a aceleaşi formări umanistice; apoi, ca pregătire la studiul teologiei, care, 
în efortul său de a pătrunde şi aprofunda faptul revelat, are nevoie de con- 
cursul filozofiei. 

Odată precizată cuvenita coordonare dintre filozofie şi teologie, rămâne 
stabilit că filozofia trebuie să fie studiată în mod serios în timpul semina- 
rului, pentru că ea constituie un element important în formare, mai ales 
datorită raporturile sale cu teologia. Şi tocmai pentru că studiile filozofice 
reprezintă cursul propedeutic al teologiei, este necesar ca filozofia să ser- 
vească în mod real teologiei, să se acorde şi să se integreze cu ea, aşa cum 
este specific adevăratei filozofii, care nu poate fi în contrast cu adevărata 
religie, pentru că adevărul nu poate să contrazică adevărul (OT 15). Nenu- 
mărate documente ale magisterului bisericesc, mai ales în ultimul secol, au 
indicat adevărata filozofie ca fiind cea propusă de sfântul Toma, proclamat 
ca doctor comun al şcolilor catolice, şi decretul, în paragraful dedicat filo- 
zofiei, chiar fără să-l numească, pune filozofia sa la baza formării filozofice 
a seminaristului. 

În ceea ce priveşte teologia, decretul indică metoda de urmat, care pleacă 
de la temele biblice, trece prin tradiţie şi istorie, pentru a ajunge la tratarea 
sistematică, şi deduce consecințele unei coordonări organice şi armonice 
între diferitele discipline teologice; în plus, ea cere o mai mare cunoaştere 
a Bisericilor şi a comunităţilor separate şi a religiilor necreştine, mai ales 
a acelora care sunt mai răspândite în regiunile unde seminariştii va trebui 
să-şi exercite slujirea. Întregul studiu al teologiei trebuie să fie făcut în aşa 
fel încât să reprezinte o hrană spirituală solidă chiar pentru preot şi o pre- 
gătire valabilă pentru apostolatul său (OT 16). 

Frecventele referiri ale decretului la finalitatea pastorală a studiilor sacre 
ne face să vorbim despre o problemă destul de importantă - problema 
adaptării —, ce se referă la toată formarea intelectuală, dar care se face 
simțită, mai ales, în cursul teologic. S-a afirmat şi repetat de multe ori că 
mesajul creştin nu este, prin natura sa, legat nici de o civilizație sau de 
vreo cultură, chiar dacă s-a propagat în mod istoric mai ales în zona Medi- 
teranei şi a îmbrăcat în timpul secolelor multe forme proprii ale civilizației 
şi ale culturii mediteraneene. Dar când acest mesaj creştin este predicat 
popoarelor cu civilizaţii şi culturi diferite, poate şi trebuie să se întrupeze 
în acestea. 

O altă lege importantă pentru formarea intelectuală este conținută în 
numărul 17 al decretului şi se referă la revizuirea programelor şi a meto- 
delor didactice, pentru ca studiul teologiei să fie cu adevărat util, nu numai 
ca noțiune, ci şi în practică. 

Mai întâi de toate, se impune revizuirea programelor, pentru a omite 
anumite probleme ce nu mai au importanţă sau trebuie să fie lăsate acelora 
care vor să se specializeze prin studii superioare; în schimb, altor probleme 
de o mai mare utilitate şi de interes special pentru apostolat trebuie să li 
se acorde o atenţie mai mare, pentru a le dispune şi coordona mai bine. 

În acest sens, episcopii sunt chemaţi să-i promoveze pe tinerii capabili 
la studii superioare, fără a „neglija formarea lor spirituală şi pastorală, 
mai ales dacă nu au primit încă Preoţia” (OT 18). 

Aceste studii superioare trebuie să fie făcute, în mod normal, după ter- 
minarea cursului seminarial; a fost destul de discutată problema dacă 
aceasta trebuie să se verifice pentru toate ştiinţele sacre, teologia inclusiv; 
dacă este convenabil ca toți să facă cursul seminarial şi, apoi, să meargă la 
facultăţile teologice, sau dacă este bine să se menţină legea în vigoare în 
cea mai mare parte a facultăților teologice din Roma şi din lume, acolo 
unde seminariştii fac studiile teologice atât în vederea Preoţiei, cât şi pen- 
tru gradele academice. 


6. Formarea pastorală 


După ce a tratat despre formarea spirituală şi intelectuală, documentul 
conciliar consacră un capitol formării strict pastorale; în decret este afir- 
mat în mod clar că întreaga formare a seminaristului trebuie să fie pasto- 
rală; accentul pastoral trebuie să se facă simţit atât în formarea spirituală, 
cât şi în cea intelectuală. Dar, aşa cum precizează decretul, chiar această 
preocupare pastorală, „care trebuie să străbată întreaga formare a semi- 
nariştilor” (OT 19), cere şi o formare pastorală mai specifică, o adevărată 
pregătire teologică şi practică pentru apostolat. 

Şi viitorul preot, în perioada formării sale, are nevoie de această parte 
practică; nu este suficientă acea experiență apostolică, pe care seminaristul 
poate şi o face des în timpul vacanţelor, dacă vacanțele coincid cu timpul în 
care este o activitate parohială mai puţin intensă şi seminaristul este lăsat 
să se descurce aproape singur, fără o dirijare şi un control eficient; formarea 
pastorală trebuie să reprezinte, pe lângă exerciţiile spirituale şi cele scolas- 
tice, o parte integrantă a vieții seminaristului; acestei pregătiri trebuie 
să-i fie consacrat un timp determinat, un program ce trebuie să fie respectat 
în mod serios şi folosit ca timp dedicat rugăciunii şi studiului, precum şi 
diferitelor forme de exerciții pastorale, făcute sub îndrumarea persoanelor 
competente şi experte în domeniul pastoral. Aceste exerciții pastorale pot fi: 
cateheza, participarea la celebrarea sacramentelor, capacitatea de a dialoga cu 
toate categoriile de oameni şi, mai ales, „arta de a conduce sufletele” (OT 19). 

Seminariştii trebuie să fie inițiați şi în domeniul ştiinţelor pedagogice, 
psihologice şi sociologice, în exercitarea practică în domeniul apostolatului 
şi, mai ales, să dobândească „acel spirit cu adevărat catolic, care să-i obig- 
nuiască să depăşească limitele diecezei, țării sau ritului, pentru a răspunde 
necesităților întregii Biserici, pregătiți sufleteşte să predice oriunde evan- 
ghelia” (OT 20). 

1. Perfecţionarea formării după perioada studiilor 


Despre completarea formării pastorale, după perioada studiilor din se- 
minar, decretul vorbeşte în ultimul număr, care precede concluzia şi care 
ni se pare că merită o atenţie deosebită. De fapt, este tot mai simțită nece- 
sitatea unei asistențe speciale a tinerilor preoţi în primii ani ai slujirii lor 
pastorale, şi au apărut multe inițiative în ultima perioadă, cum ar fi anul 
pastoral imediat după cursul teologic prescris de Constituţia Sedes Sapien- 
tiae tuturor persoanelor consacrate şi practicat şi în multe dieceze pentru 
preoții diecezani. Conferinţele episcopale vor analiza mijloacele cele mai 
potrivite care pot fi propuse tinerilor preoți ce au terminat cursurile semi- 
narului: frecventarea unor institute pastorale, participarea la sesiuni peri- 
odice, cursuri de perfecționare din punct de vedere spiritual, intelectual şi 
pastoral (OT 22). 


Concluzie 


În introducere, decretul afirmă că preconizata aggiornare a Bisericii 
depinde în mare parte de preoţi, de unde provine importanța formării sa- 
cerdotale; după ce au fost trasate legile principale, de la prima înmugurire 
a vocației, pe parcursul lungilor ani de seminar, până la primii ani ai slujirii 
pastorale, decretul se încheie cu îndemnul stăruitor adresat superiorilor şi 
seminariştilor de a transpune cu fidelitate şi generozitate aceste principii 
în viaţă. Şi, într-adevăr, normele Conciliului, bazate pe cele mai bune tra- 
diții ale pedagogiei ecleziastice, dar, în acelaşi timp, deschise inovaţiilor 
inerente, orientează seminariile către o reînnoire binefăcătoare pentru vi- 
itorul întregului popor al lui Dumnezeu; speranța Bisericii este, de fapt, în 
viitorii preoți! 


